Kristine Stavås Skistad

**Kristine Stavås Skistad** (født 1999) er en norsk langrennsløper som representerer Konnerud Idrettslag. Hun har 13 verdenscupseire i sprintlangrenn og har deltatt i tre verdensmesterskap. Hun har to individuelle gull og fire sprintstafettgull fra NM.

## Idrettskarriere
### Sesongen 2015/16
Skistad vant klasse kvinner 17 under Norgescupen i langrenn for junior 2015/16, etter at hun vant fem av de ni norgescuprennene. Hun deltok i junior-NM på ski 2016, og vant der 7,5 km klassisk, 5 km fri og sprinten. I tillegg fikk hun bronse i 4 × 3,75 km sammen med Buskerud lag 1.  

### Sesongen 2016/17
Junior-VM på ski 2017 ble arrangert i Park City i USA, og Skistad ble der nummer tolv i sprint klassisk. Norge kom på ellevteplass på stafetten. Hun deltok i junior-NM på ski 2017, og vant denne gangen sprinten og 5 km klassisk i 18-årsklassen. Buskerud 1 fikk sølv på 4 × 3,75 km stafett med Skistad på laget. Hun fullførte ikke 10 km klassisk. 

Hun vant klasse kvinner 18 under norgescupen i langrenn for junior 2016/17 etter å ha vunnet seks av ti renn.  

### Sesongen 2017/18
Hun kom på niendeplass på sprinten under NM på ski 2018. Under junior-VM på ski 2018 i Goms tok hun sølv på sprinten, etter svenske Moa Lundgren, og hun kom på femteplass på 5 km klassisk og på 33.-plass på 5+5 km skiatlon. I tillegg deltok hun på Norges stafettlag som kom på sjuendeplass på 4 × 3,3 km stafett. 

I junior-NM på ski 2018 vant hun sprinten og 5 km fri teknikk i klassen K19/20, og hun fikk også gull på 4 × 3,75 km. Hun debuterte i verdenscupen med 51.-plass på sprint i Drammen 7. mars 2018. 

### Sesongen 2018/19
Skistad åpnet sprint-sesongen 2018/2019 med en andreplass i sesongåpningen på Beitostølen. Den 30. november ble hun beste norske utøver i verdenscupsprinten på Lillehammer, med en femteplass. Hun vant sprinten under junior-VM på ski 2019, foran Monika Skinder fra Polen og Anita Korva fra Finland, og hun gikk ankeretappen på Norges lag som tok gull på 4 × 3,3 km stafett. De andre på laget var Kristin Austgulen Fosnæs, Astrid Stav og Helene Marie Fossesholm. Hun endte på 72.-plass sammenlagt med 46 poeng i verdenscupen i langrenn 2018/19.

I NM 2019 i Meråker kom hun på andreplass på sprint fristil, bare slått av Lotta Udnes Weng. Skistad hadde store forhåpninger foran sprinten i VM i Seefeld, men hun falt i semifinalen.

I april 2019 vant hun 100 meter supersprint under Janteloppet, der hun gikk inn på tiden 12,36 sekunder. Denne tiden ville vært verdensrekord på distansen, hadde det ikke vært for at Maja Dahlqvist hadde gått distansen på 12,20 sekunder tidligere samme dag.

### Sesongen 2019/20
Foran 2019/20-sesongen ble Skistad tatt ut av landslaget, og ble plassert på rekruttlandslaget. Hun ble overtrent sommeren 2019, og måtte ta tre uker treningsfri. Hun ble også tatt ut av løpet da hun deltok i Blinkfestivalen 2019, fordi hun lå an til å bli tatt igjen av tetgruppen. Under Sesongåpningen på Beitostølen i november endte hun på 13.-plass på sprinten og 47.-plass på 10 km klassisk. Hun ble tatt ut til verdenscuprennet i Planica i desember, men ble slått ut i kvartfinalen på sprinten der, og endte på 26.-plass.

Hun startet 2020 med deltakelse i Skandinavisk Cup i Nes skianlegg, og kom der på femteplass på sprinten og 37.-plass på 10 km klassisk. Hun deltok i verdenscupsprinten i Dresden i januar, men falt i kvartfinalen, og ble slått ut. Den 17. januar vant hun sprinten i U23-NM i langrenn 2020, som var lagt inn som en del av norgescuprennet på Lygna. 

NM i langrenn 2020 ble arrangert i Drammen, og Skistad kom der på sjetteplass på sprinten og 32.-plass på 15 km klassisk. På stafetten kom Konnerud på tredjeplass, der Skistad gikk ankeretappen.

### Sesongene fra 2020 til 2022
Sammen med Maria Hartz Melling gikk hun på Konneruds lag som tok gull på lagsprint under norgesmesterskapet på ski 2022.

### Sesongene 2022/23 og 2023/24
I NM 2023 på Gjøvik tok Skistad gull på sprinten.

Skistad tok sin første verdenscupseier da hun vant sprint klassisk i Les Rousses 28. januar 2023.

Hun kom på 5.-plass på sprint i VM i Planica. Etter VM vant hun de fire resterende sprintrenn i verdenscupen, først på hjemmebane i Drammen, så i Falun, Tallinn og Lahtis.

Sammen med Maria Hartz Melling gikk hun på Konneruds lag som tok gull på lagsprint under norgesmesterskapet på ski 2023.

I 2023/24-sesongen vant Skistad fem verdenscuprenn, i Trondheim, Falun, Lahti, Drammen og Canmore. Hun avslutta sesongen med å være en del av gullduoen på vinnerlaget og ta NM-gull for Konnerud IL i sprintstafett.

### Sesongen 2024/25

Forventningene var høye etter en sterk 2023/24-sesong og hun var tilbake på landslaget etter en periode utenfor. En uventet mageoperasjon før sesongstart gjorde at hun mistet mye av sesongen. Hun kom gradvis tilbake og tok gull i sprint fristil under NM.

I VM 2025 i Trondheim tok hun sølv på sprinten, bare slått av Jonna Sundling.

### Sesongen 2025/26
Skistad åpnet Tour de Ski med en overbevisende sprintseier, der hun ledet fra start til mål og viste at hun var tilbake som en av verdens beste sprintere. Hun virket å være i kjempeform før OL og tok seg til finalen i sprint. Her dominerte svenskene total og hun kom på på 5. plass i finalen. Hun fikk ikke gå lagsprint eller noen andre distanser.

Hun gikk på Konneruds lag som vant lagsprint klassisk under NM 2026 på Lygna.

## Meritter
### Verdenscupseire, individuelt
Etappeseire i Tour de Ski og andre «tour»-konkurranser ble inntil 2015 ikke regnet som verdenscupseire, men etter at en regel med tilbakevirkende gyldighet ble innført i desember 2015, teller også disse etappeseirene som verdenscupseire.
**Oppdatert per 29. mars 2026*

## Forholdet til de svenske langrennsutøverne
Forholdet mellom Kristine Stavås Skistad og de svenske langrennsutøverne har de siste årene utviklet seg til et av de mest omtalte rivaleriene i internasjonal langrenn. Det handler ikke bare om sportslige prestasjoner, men også om personlighet, psykologisk spill og en mediedynamikk som stadig forsterker kontrastene mellom Norge og Sverige. Hun liker tydeligvis å provosere svenskene og svenske medier har ved flere anledninger beskrevet henne som både provoserende og uforutsigbar, særlig i møte med svenske stjerner som Jonna Sundling og Linn Svahn. Denne mediedrevne rivaliseringen har bidratt til å forme et bilde av henne som en utøver som ikke bare konkurrerer fysisk, men også mentalt. Hun kommer hele tiden med syrlige stikk og har en oppførsel som ofte omtales som barnslig.

## Kuriositet
I forbindelsen med vinter-OL 2026 ga tegneseriebladet Donal Duck & Co ut en historie om De donaldympiske leker hvor Kvikkstine Stavgås Skiglad er med.

## Referanser


## Eksterne lenker
*